AirPods Pro 3: Alt tyder på lancering i september

Ventetiden har været lang, men nu ser det endelig ud til, at Apple er klar til at trække gardinet fra for AirPods Pro 3. Tre år efter lanceringen af forgængeren er den populære in-ear hovedtelefon klar til at få en arvtager – og alt peger på, at det sker allerede den 9. september, når Apple holder sit store iPhone 17-event.

Apple er kendt for at holde kortene tæt til kroppen, men mønsteret er næsten altid det samme: september er lig med nye iPhones – og ofte også nye AirPods. I 2022 fik vi AirPods Pro 2 under netop dette event, og sidste år blev det til både AirPods 4 og AirPods Max med USB-C. Derfor virker det nærmest sikkert, at Pro 3-modellen debuterer sammen med årets iPhones og Apple Watch Ultra 3.

Hvis Apple holder sig til sin vanlige tidsplan, kan vi forvente at de præsenteres den 9. september. og kommer i butikkerne den 19. september. Det passer perfekt ind i kalenderen, hvor Apple sjældent finder anledning til at ændre på opskriften.

Hvad kan vi forvente af nyheder?

Rygterne peger på, at AirPods Pro 3 ikke blot er en kosmetisk opdatering. Apple skulle have et nyt H3-chipset klar, som lover både bedre lyd og mulighed for smarte softwareforbedringer hen ad vejen.

Derudover ventes en kraftigt forbedret støjreduktion, et par mindre ændringer i opladeretuiets design – og måske en af de mere opsigtsvækkende funktioner: pulsmåling direkte i øret. Noget vi tidligere har set i Powerbeats Pro 2, men aldrig i AirPods-serien.

Et andet rygte, der har fået mange til at spidse ører, er Live Translation. Forestil dig at stå i Rom og få samtalen oversat i realtid direkte i øret – uden at hive telefonen frem. Dog ventes funktionen ikke at være eksklusiv, men også komme til AirPods Pro 2 og AirPods 4.

En lille evolution – eller stor revolution?

Alt tyder på, at AirPods Pro 3 bliver en kombination af evolution og små revolutioner: klassisk Apple-design med finpudsede detaljer, men også nye funktioner, der kan ændre, hvordan vi bruger vores øretelefoner til hverdag.

Priserne er endnu ikke kendt, men hvis Apple holder sig til traditionen, vil AirPods Pro 3 lande i nogenlunde samme prisleje som forgængeren.

Én ting er dog sikker: Hvis du er typen, der har gået og ventet på en grund til at opgradere dine gamle AirPods, så ser september ud til at blive måneden, hvor du får den undskyldning.

AirPods Pro 3: Alt tyder på lancering i september