Apple fifler med lyden i AirPods Pro 3

Når du skruer op eller ned for volumen i dine AirPods Pro 3, er det ikke kun volumen, der ændrer sig – Apple justerer nemlig også subtilt på knapperne bag kulissen. Den hollandske komponist og producer Lodewijk Vos har kigget Apple i kortene og afsløret, hvordan firmaet tryller med både støjreduktion og EQ, så du altid får et “perfekt” lydbillede.

I sin anmeldelse bemærker Vos, at AirPods Pro 3 nærmest ændrer karakter afhængigt af, hvor højt du spiller. Ved lav volumen skruer Apple op for både bas og diskant, så musikken lyder mere levende og fyldig, selv når du ikke blæser ørerne af dig selv. Tænk “smiley face EQ”: mere bund, mere top. Men når du skruer op, går kurven den modsatte vej for at undgå, at bassen mudrer hele lydbilledet til.

Resultatet? Radioheads Paranoid Android kan ifølge Vos lyde lige så intenst på lav styrke, som når du banker volumen op – bare uden de trættende frekvenser.

Gennemsigtighed uden fusk

Et andet af Apples gamle tricks var transparency mode, hvor verden udenfor blev gengivet lidt for lyst og faktisk et par decibel højere end virkeligheden. Det gav følelsen af, at støjreduktionen var mere effektiv, end den reelt var. Den slags “lydfusk” er ifølge Vos fortid i AirPods Pro 3. Transparency mode lyder nu mere naturlig og tættere på virkeligheden – uden den kunstige hype i diskanten. Præcis som det var konklusionen i vores egen test.

Vos peger også på, at Apple har knækket koden til en klassisk udfordring for små in-ear-høretelefoner: bas der hurtigt bliver grødet. AirPods Pro 3 holder bassen stram og ren, selv når ANC (Active Noise Cancelling) arbejder på højtryk. For Vos betyder det, at han lytter til musik på lavere lydstyrker end før – uden at gå glip af detaljerne.

Det usynlige finpuds

Mens mange målinger på nettet viser spraglede resultater, afviser Vos, at man kan vurdere AirPods Pro 3 med måleudstyr alene. For ham er oplevelsen i ørerne langt vigtigere end graferne – og her rammer Apple ifølge ham plet med en lydoplevelse, der tilpasser sig dig, uanset hvordan du lytter.

Kort sagt: Apple fifler med lyden – men denne gang er det til din fordel. Se hele Lodewijk Vos-anmeldelsen herunder:

Apple fifler med lyden i AirPods Pro 3